S-288/2017

Mál þetta, sem dómtekið var 14. nóvember síðastliðinn, höfðaði lögreglu-stjórinn á Suðurnesjum með ákæru 14. ágúst 2017 á hendur ákærða X, kt. [...], [...], [...], „fyrir líkamsárás, með því að hafa miðvikudaginn 20. júlí 2016, við Sjávargötu í Njarðvík, veist að Y, kt. [...], og kýlt hann með krepptum hnefa í andlitið, með þeim afleiðingum að hann kjálkabrotnaði, hlaut heilahristing, bólgu og aflögun á hægri kinn, blæðingu í munnholi, áverka á framtönnum, tvær brotnar tennur og ein tönn losnaði. [ ... ]

Telst þetta varða við 1. mgr. 218. gr. almennra hegningarlaga nr. 19/1940. Þess er krafist að ákærði verði dæmdur til refsingar og til greiðslu alls sakarkostnaðar.“

Einkaréttarkrafa:

Í málinu krefst brotaþoli, Y, þess að ákærði verði dæmdur til að greiða honum miskabætur að fjárhæð 4.000.000 króna með vöxtum samkvæmt 8. gr. laga nr. 38/2001 um vexti og verðtryggingu, sbr. 4. gr. sömu laga, frá 20. júlí 2016 til þess dags er mánuður er liðinn frá því að bótakrafan var kynnt ákærða, eða þann 3. nóvember 2016, en með dráttarvöxtum samkvæmt 9. gr., sbr. 1. mgr. 6. gr., frá þeim degi til greiðsludags.

Kröfur ákærða:

Ákærði krefst vægustu refsingar sem lög leyfa og verði fangelsisrefsing skilorðsbundin. Einnig að miskabótakrafa brotaþola verði lækkuð. Loks krefst verjandi ákærða þess að allur sakarkostnaður, þar á meðal þóknun hans, verði felld á ríkissjóð.

Forsendur og niðurstaða:

Í þinghaldi 14. nóvember síðastliðinn játaði ákærði sakargiftir skýlaust eins og þeim er lýst í ákæru. Þá viðurkenndi ákærði bótaskyldu, en hafnaði fjárhæð kröfu brotaþola. Var farið með mál þetta samkvæmt 164. gr. laga nr. 88/2008 um meðferð sakamála og var málið tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Játning ákærða er í samræmi við rannsóknargögn lögreglu. Brot hans telst því sannað og er það réttilega heimfært til refsiákvæða í ákæru.

Ákærði, sem fæddur er í september [...], hefur ekki áður sætt refsingu. Við ákvörðun refsingar ákærða er til þess að líta að ákærði er nú sakfelldur fyrir fólskulega líkamsárás sem gögn málsins staðfesta að hafði í för með sér umtalsverðar afleiðingar fyrir brotaþola og fjárútlát sem að öllu leyti liggja ekki fyrir. Skýringar ákærða á atlögunni geta ekki réttlætt háttsemi hans. Til málsbóta fyrir ákærða horfir játning hans og ungur aldur, en ákærði var 17 ára þegar hann framdi brot það sem er nú sakfelldur fyrir. Þá iðrast ákærði gjörða sinna. Samkvæmt því og öðru framangreindu þykir refsing ákærða réttilega ákveðin fangelsi í fimm mánuði. Rétt þykir í ljósi atvika málsins og aðstæðna að fresta fullnustu refsingarinnar og ákveða að hún falli niður að liðnum tveimur árum frá uppsögu dóms þessa að telja haldi ákærði almennt skilorð 57. gr. almennra hegningarlaga nr. 19/1940.

M-kk-nf D-kk-nf N-kk-nf hdl. lagði fram einkaréttarkröfu hjá lögreglu fyrir hönd brotaþola eins og lýst er í ákæru málsins. Krafan er einskorðuð við miskabætur vegna líkamsárásarinnar að fjárhæð 4.000.000 krónur auk vaxta og málskostnaðar. Bótakrafan var birt fyrir ákærða 3. nóvember 2016. Með broti því sem ákærði er nú sakfelldur fyrir hefur hann bakað sér bótaskyldu gagnvart brotaþola og verður því fallist á að hann eigi rétt til miskabóta úr hendi ákærða með vísan til 1. mgr. 26. gr. skaðabótalaga nr. 50/1993. Við ákvörðun miskabóta er litið til líkamlegra afleiðinga árásarinnar og þykja þær hæfilega ákveðnar 700.000 krónur með vöxtum eins og í dómsorði greinir. Þá verður ákærða gert að greiða brotaþola málskostnað sem þykir hæfilega ákveðin 186.000 krónur að meðtöldum virðisaukaskatti.

Á grundvelli sakfellingar ákærða og með vísan til 1. mgr. 218. gr. laga nr. 88/2008 um meðferð sakamála, verður honum gert að greiða allan sakarkostnað málsins. Ákærði dæmist því til að greiða sakakostnað samkvæmt framlögðu sakarkostnaðaryfirliti, samtals 121.900 krónur. Ákærði greiði einnig þóknun skipaðs verjanda síns, V-kk-ef H-kk-ef V-kk-ef hrl., sem eftir umfangi málsins þykir hæfilega ákveðin að virðisaukaskatti meðtöldum, svo sem í dómsorði greinir.

J-kk-nf H-kk-nf héraðsdómari kveður upp dóm þennan.

D ó m s o r ð:

Ákærði, X, sæti fangelsi í fimm mánuði. Fresta skal fullnustu refsingarinnar og falli hún niður að liðnum tveimur árum frá uppsögu dóms þessa að telja haldi ákærði almennt skilorð 57. gr. almennra hegningarlaga nr. 19/1940.

Ákærði greiði Y 700.000 krónur í miskabætur með vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 20. júlí 2016 til 3. desember 2016, en dráttarvöxtum samkvæmt 9. gr., sbr. 1. mgr. 6. gr. sömu laga frá þeim degi til greiðsludags og 186.000 í málskostnað.

Ákærði greiði 754.300 krónur í sakarkostnað, þ.m.t. þóknun skipaðs verjanda síns, V-kk-ef H-kk-ef V-kk-ef hrl., 632.400 krónur að virðisaukaskatti meðtöldum.

J-kk-nf H-kk-nf